b'\n_START_ARTICLE_\nKannaway\n_START_PARAGRAPH_\nKannaway er et amerikansk MLM-konsept og varemerke eid av konsernet Medical Marijuana Inc. Konseptet gikk tidligere under navnet The Hemp Network._NEWLINE_Medical Marijuana Inc. ble etablert i 2009 av Bruce Perlowin. I 2011 ble aksjemajoriteten overtatt av selskapet Hemp Deposit & Distribution Corp som var eid av Michael Llamas. Han tok samtidig over som daglig leder i selskapet. Llamas omkom i 2017 i en bilulykke, han var p\xc3\xa5 dette tidspunktet tiltalt for flere tilfeller av bedrageri og risikerte inntil 6 \xc3\xa5rs fengsel._NEWLINE_Kannaway distribuerer kosttilskudd basert p\xc3\xa5 cannabis til helsefremmende bruk. Dette markedsf\xc3\xb8res med anekdoter fra personer som hevder seg helt eller delvis helbredet fra sykdommer og symptomer._NEWLINE_Produktene omsettes via forretningsmodellen multi-level marketing, og det er ogs\xc3\xa5 i Norge bygget opp en organisasjon av uavhengige salgsrepresentanter for selskapet. I 2018 fattet Mattilsynet vedtak om omsetningsforbud og sendte varsel om destruksjon av importerte produkter etter \xc3\xa5 ha konkludert med at disse ikke var tillatt \xc3\xa5 omsette i Norge. Senere samme \xc3\xa5r ble det ogs\xc3\xa5 sendt varsel om tvangsmulkt.'